Hotărârea Tribunalului din 20 decembrie 2023 – Crédit agricole și alții/SRB
(Cauza T-388/21)1
[„Uniunea economică și monetară – Uniunea bancară – Mecanism unic de rezoluție a instituțiilor de credit și a anumitor firme de investiții (MUR) – Fondul unic de rezoluție (FUR) – Decizia SRB privind calculul contribuțiilor ex ante pentru anul 2021 – Obligația de motivare – Principiul bunei administrări – Principiul protecției jurisdicționale efective – Excepție de nelegalitate – Limitarea efectelor hotărârii în timpˮ]
Limba de procedură: franceza
Părțile
Reclamanți: Crédit agricole SA (Montrouge, Franța) și ceilalți 48 de reclamanți ale căror nume figurează în anexa la hotărâre (reprezentanți: A. Gosset-Grainville și M. Trabucchi, avocați)
Pârât: Comitetul unic de rezoluție (reprezentanți: J. Kerlin, C. De Falco și C. Flynn, agenți, asistați de H.-G. Kamann, F. Louis, P. Gey și V. Del Pozo Espinosa de los Monteros, avocați)
Intervenienți în susținerea pârâtului: Parlamentul European (reprezentanți: J. Etienne, O. Denkov și M. Menegatti, agenți), Consiliul Uniunii Europene (reprezentanți: E. d’Ursel, A. Westerhof Löfflerová și J. Bauerschmidt, agenți), Comisia Europeană (reprezentanți: D. Triantafyllou, A. Nijenhuis și A. Steiblytė, agenți)
Obiectul
Prin acțiunea întemeiată pe articolul 263 TFUE, reclamanții solicită anularea Deciziei SRB/ES/2021/22 a Comitetului unic de rezoluție (SRB) din 14 aprilie 2021 privind calculul contribuțiilor ex ante pentru anul 2021 la Fondul unic de rezoluție, în măsura în care îi privește.
Dispozitivul
Anulează Decizia SRB/ES/2021/22 a Comitetului unic de rezoluție (SRB) din 14 aprilie 2021 privind calculul contribuțiilor ex ante pentru anul 2021 la Fondul unic de rezoluție în măsura în care privește Crédit agricole SA și pe ceilalți reclamanți ale căror nume figurează în anexă.
Menține efectele Deciziei SRB/ES/2021/22 în măsura în care aceasta privește Crédit agricole SA și pe ceilalți reclamanți ale căror nume figurează în anexă, până la intrarea în vigoare, într-un termen rezonabil care nu poate depăși șase luni de la data pronunțării prezentei hotărâri, a unei noi decizii a SRB de stabilire a contribuției ex ante la Fondul unic de rezoluție a acestor instituții pentru perioada de contribuție 2021.
SRB va suporta, pe lângă propriile cheltuieli de judecată, pe cele efectuate de Crédit agricole SA și de ceilalți reclamanți ale căror nume figurează în anexă.
Parlamentul European, Consiliul Uniunii Europene și Comisia Europeană vor suporta propriile cheltuieli de judecată.
____________
1 JO C 338, 23.8.2021.